ΓΡΑΠΤΗ ΕΡΩΤΗΣΗ E-0942/97 υποβολή: Giuseppe Rauti (NI) προς την Επιτροπή (13 Μαρτίου 1997)

Θέμα: Καταγραφή, διάσωση και προβολή σε ολόκληρη την Ευρώπη των επαγγελμάτων των εξειδικευμένων τεχνιτών στον χώρο της βιοτεχνίας

Παρακολουθεί άραγε η Επιτροπή τις συζητήσεις που διεξάγονται σήμερα σε πολλά κράτη μέλη της Ευρωπαϊκής Ένωσης και αφορούν την επείγουσα ανάγκη να διασωθούν και να προβληθούν τα επαγγέλματα των εξειδικευμένων τεχνιτών στον χώρο της βιοτεχνίας, δηλαδή όλες εκείνες οι μορφές εξειδικευμένων βιοτεχνικών επαγγελμάτων που σε ολόκληρη την Ευρώπη αντιπροσωπεύουν μία πλούσια κληρονομιά ειδικοτήτων, παραδόσεων, επαγγελματικών δεξιοτήτων και ποικιλόμορφων πολιτιστικών στοιχείων;

Σήμερα, αυτά τα επαγγέλματα κινδυνεύουν να εκλείψουν διότι υπάρχει παντού το πρόβλημα της έλλειψης του αναγκαίου ανθρώπινου δυναμικού για την αντικατάσταση των τεχνιτών που αποσύρονται: οι τεχνίτες ψηφιδωτών, οι ξυλογλύπτες, οι ειδικοί που γυαλίζουν, σμαλτώνουν, επιχρυσώνουν και επισκευάζουν παλιά έπιπλα και αντικείμενα τέχνης δεν είναι παρά ένα μικρό τμήμα αυτών των επαγγελμάτων.

Λαμβάνοντας υπόψη τα ανωτέρω, ερωτάται η Επιτροπή εάν παρενέβη σχετικά κατά τα προηγούμενα έτη, τι αποτέλεσμα έφεραν οι παρεμβάσεις της, εάν είναι ενήμερη της όλο και σοβαρότερης κρίσεως που διέρχεται ολόκληρος ο τομέας αυτών των επαγγελμάτων, και εάν κρίνει ότι επείγει η εκπόνηση - σε συμφωνία με τα σχετικά ιδρύματα και τις κυβερνήσεις των ενδιαφερόμενων χωρών - ενός μείζονος οργανικού σχεδίου με επαρκή χρηματοδότηση για την καταγραφή και τη διάσωση του τομέα όλων των συναφών επαγγελμάτων και την παράλληλη εξασφάλιση σε ολόκληρη την Ευρώπη 500.000 τουλάχιστον θέσεων εργασίας για μαθητευόμενους στα επαγγέλματα αυτά.

Απάντηση του κ. Παπουτσή εξ ονόματος της Επιτροπής (16 Μαΐου 1997)

Η επόμενη ευρωπαϊκή διάσκεψη για τη βιοτεχνία και τις μικρές επιχειρήσεις, που θα οργανωθεί από την Επιτροπή, από τις 20 έως τις 22 Νοεμβρίου 1997 στην Ιταλία, στο Μιλάνο, θα μπορούσε να δώσει την ευκαιρία, για να συζητηθεί σε ευρωπαϊκό επίπεδο το θέμα της αποκατάστασης και της προώθησης των επαγγελματικών τεχνών.

Για να προετοιμαστούν οι εργασίες γι' αυτή τη διάσκεψη υπό τις καλύτερες συνθήκες, η Επιτροπή υποστηρίζει τη διοργάνωση αυτή με μια σειρά προπαρασκευαστικών συνεδρίων της διάσκεψης για θέματα μείζονος ενδιαφέροντος για το κοινωνικοεπαγγελματικό περιβάλλον των τεχνιτών. Αυτές οι συνομιλίες λαμβάνουν χώρα στα κράτη μέλη, κυρίως με πρωτοβουλία των αντιπροσωπευτικών οργανώσεων των επιχειρήσεων σε επίπεδο εθνικό και τοπικό.

Η ερώτηση που ετέθη από τον αξιότιμο βουλευτή θα συζητηθεί κατά τη διάρκεια του συνεδρίου για τις επαγγελματικές τέχνες, που θα λάβει χώρα στην Ισπανία, στο Τολέδο, στις 26 και 27 Ιουνίου 1997. Το ζήτημα θα συζητηθεί παρομοίως κατά τη διάρκεια του συνεδρίου για τις επαγγελματικές τέχνες και την τοπική, αγροτική και αστική ανάπτυξη, που θα λάβει χώρα στην Πορτογαλία, στη Serpa, στις 13 και 14 Ιουνίου 1997.

Μετά το πέρας αυτών των προπαρασκευαστικών συνεδρίων, πολλά άτομα θα έχουν συνεργαστεί άμεσα για την προετοιμασία της ευρωπαϊκής διάσκεψης, κυρίως εκπρόσωποι δημόσιων αρχών, δημόσιων και ιδιωτικών οργανισμών, συμβουλίων επιχειρήσεων και επαγγελματικών οργανώσεων. Αυτό αναμένεται να δημιουργήσει τις συνθήκες, ώστε να υιοθετηθούν ενδεχομένως κοινές θέσεις σχετικά με τα ζητήματα που θα συζητηθούν από τους εκπροσώπους του κοινωνικοεπαγγελματικών κύκλων των επαγγελματικών τεχνών και των μικρών επιχειρήσεων κατά τη διάρκεια της διάσκεψης του Μιλάνου.

Εξάλλου, διάφορες εργασίες της Επιτροπής, όπως η ευρωπαϊκή έρευνα για τις τοπικές πρωτοβουλίες ανάπτυξης και απασχόλησης, όπως επίσης και η ανακοίνωση της Επιτροπής που αναφέρεται στην πολιτική συνοχής και τον πολιτισμό ((εγγρ. COM (96) 512 )), βοηθούν να διαπιστωθεί ότι ο ευρωπαϊκός πολιτιστικός τομέας εμπεριέχει σημαντικές δυνατότητες για τη δημιουργία απασχόλησης. Σ' αυτά τα πλαίσια, οι επαγγελματικές τέχνες αποτελούν δραστηριότητες, που αξίζει να τύχουν υποστήριξης. Σε ό,τι αφορά την ανάμειξη της Επιτροπής σ' αυτόν τον τομέα, ο αξιότιμος βουλευτής παρακαλείται να ανατρέξει στην πρώτη αναφορά της Επιτροπής για τη συνεκτίμηση των πολιτιστικών πτυχών στη δράση της Ευρωπαϊκής Κοινότητας ((έγγρ. COM (96) 160 )).

O αξιότιμος βουλευτής θα πρέπει να γνωρίζει ότι στα πλαίσια της εφαρμογής του προγράμματος εργασίας της, η Επιτροπή προετοιμάζει σήμερα μια Πράσινη Βίβλο για τη συμβολή του πολιτισμού στην αύξηση της απασχόλησης. Μεταξύ άλλων το έγγραφο αυτό θα ασχοληθεί κυρίως με την προβληματική της ανάπτυξης της απασχόλησης στις επαγγελματικές τέχνες.

Μέσα στα πλαίσια των παλαιότερων προγραμμάτων Force, Petra, Lingua, επιδοτήθηκε ένας ορισμένος αριθμός σχεδίων κατάρτισης στον τομέα των επαγγελματικών τεχνών και της χειροτεχνίας. Σήμερα, πολλά σχέδια βρίσκονται σε εξέλιξη στα πλαίσια του προγράμματος Leonardo da Vinci. Τα πρώτα αποτελέσματα θα είναι διαθέσιμα την ερχόμενη χρονιά.